遊大玲瓏小玲瓏
作者：吳泳
朝代：宋

paragraphs: 小玲瓏，大玲瓏，平林突起羣玉峰。
霜鉶剪取碧磈䃬，雷斧鑿破青嵌崆。
自有此山生此石，鬼削天劖更無迹。
泗濱浮出瑞玉磬，周廟橫陳古蒼璧。
蒼官儼冠劍，翠官披琅玕。
好風吹月來，光動九琳軒。
守庵道人形野倨，白領方袍草爲屨。
頗奇二士入洞來，引向高亭最幽處。
他山豈無石，弄假不似真。
平泉馬鹿跡何在，南墅甲乙名灰塵。
說真辯假無時了，山童隔竹敲茶臼。